Dokument oprettet 06. december 2017

Sag 18-2017-00654 – Dok. 347555/tb\_dh

**Kommentarer til vejledning om affaldssystemer**

DH takker for muligheden for at kommentere på vejledningen til affaldssystemer i Bygningsreglement 2018 (BR18).

* **Behov for tydelig henvisning til viden om brugergrupper, betjeningshøjder mv.**

I udkastet til denne vejledning henvises der bl.a. til kapitel 6 og kapitel 20 om henholdsvis brugerbetjente anlæg samt om ubebyggede arealer ved bebyggelse. Der er dog ikke planer om at udarbejde en specifik vejledning til eksempelvis brugerbetjente anlæg.

Denne vejledning om affaldssystemer kan efter DH’s vurdering ikke stå alene, men bør understøttes af specifikke eksempler/forslag til løsninger i forhold til brugergrupper eventuelt ved hjælp af skematiske oversigter.

DH vil også anbefale, at der sikres en tydelig henvisning til den nye publikation fra Dansk Standard, der bygger en formidlingsbro mellem ISO 21 542 og BR18 – med særligt fokus på afsnittet om brugerbetjente anlæg.

* **Afstande til affaldsindkast**

DH har forslag til justering af teksten omkring ”*Afstande”* – linje 133 til 136 og anbefaler, at det ændres på følgende måde:

Nuværende formulering:

*Afstande*

I overvejelserne skal indgå, hvordan man sikrer kort afstand frem til affaldssystemet. Det kan ske ved at affaldsøer placeres centralt i bebyggelsen, indkast til affaldssystemer placeres umiddelbart i tilknytning til opgangsdøre eller andre hovedindgange til bygningen.

Forslag til ny formulering:

*Afstande*

I overvejelserne skal indgå, hvordan man sikrer kort afstand frem til affaldssystemet. Det kan ske ved at affaldsøer placeres centralt i bebyggelsen. Indkast til affaldssystemer, herunder indkast til restaffald, placeres umiddelbart i tilknytning til opgangsdøre eller andre hovedindgange til bygningen.

* **Behov for tydelig henvisning til yderligere viden**

Særligt i afsnittet 4.0.0. BRUGERHENSYN er der behov for en klar henvisning til formidlingsbroen mellem ISO 21 542 og BR18 – med særligt fokus på afsnittet om brugerbetjente anlæg, så der sikres viden om rette betjeningshøjde og viden om betjeningskraft, så alle brugere ved egen kraft kan åbne – også personer med gigt eller anden nedsat funktionsevne i hænder eller arme.

* **Konkretisering af anbefalinger vedrørende adgangsveje**

I afsnittet *Adgangsveje* står der ”…..bør markeres med ledelinjer og tilstrækkelig belysning.”

Her vil DH anbefale, at der også sikres fast og jævn belægning og venderadius på 1,50 m, så der sikres plads til at en kørestolsbruger kan køre til affaldsbeholderen.

* **Bemærkning vedrørende *Afmærkning og skiltning***

”Afmærkning og skiltning i forbindelse med affaldssystemer kan med fordel ske således, at informationen, der videregives, er både letlæselig og let forståelig. Informationen kan eksempelvis være i form af punktskrift, lyd, piktogrammer, skrift og grafik i relief.”

DH vil anbefale, at afmærkning og skiltning monteres på fronten, så man som blind kan eller svagtseende lettere kan finde oplysningen. Der kan også som et supplement monteres forskellige slags hjørner på håndtaget, så der opleves en taktil forskel ved håndtagene. Det vil være en stor hjælp, hvis håndtag på containeren kan sænkes, så de ikke er i vejen i forhold til at nå ind over containeren.